Sabler

Sabler (varem Zabler) (vene keeles Саблер) oli Saksimaalt Grossenhainist pärit literaadi- ja aadlisuguvõsa. Zablerid elasid XVI sajandil Saksimaal Dresdeni lähedal Grossenhainis. Peter Zabler (1578−1645) õppis Wittenbergi ülikoolis, kus omandas magistrikraadi. Hiljem rändas ta Ülem-Ungarisse (praegu Slovakkia osa) ja oli superintendent. Ta pani aluse suguvõsa mitme sajandi pikkusele vaimulike ja literaatide traditsioonile. Tema poeg Hiob Zabler (1628−1664) oli Leutschau (praegu Levoča Slovakkias) pastor. Jakob Zabler (1639−1709) teenis Ülem-Ungari superintendendina. Viimase poeg Jakob Zabler (1670−1753) valiti samuti pastoriks, hiljem siirdus ta Poolasse ja oli Thornis gümnaasiumiprofessor. Georg Zabler (suri enne 1732) oli XVIII sajandi alguses Dobschau (praegu Dobšiná Ida-Slovakkias) raehärra. Selle liini rajaja oli raehärra poeg Georg Sabler (1700−1740), kes rändas pärast ülikoolistuudiumi lõppu 1722. aasta paiku Eestimaale. Siin muundus perekonnanimi Zabler Sableriks. 1724. aastal kutsuti Georg Kadrina pastor-adjunktiks, ordineeriti järgmisel aastal vaimulikuks ja oli 1729. aastast Haljala pastor. Selles ametis teenisid ka tema poeg ja pojapoeg. Tema lapselastega jagunes suguvõsa kaheks haruks: Thomas Friedrich oli Venemaa liini esiisa, Georg Christian jätkas Eestimaa liini. Mõlemad liinid tõusid teenistuse kaudu aadliseisusse. Georg Christiani poeg Georg Thomas Sabler (1810−1865) sai filosoofiadoktori kraadi, oli Vilno tähetorni direktor ja lõpetas karjääri tõelise riiginõunikuna. Tema noorem poeg Georg Friedrich von Sabler (1859−1935) omandas Viini ülikoolist doktorikraadi ja tegutses saksa filoloogina. 1920. aastast oli ta Tartu ülikooli saksa filoloogia eradotsent. Tema surmaga kustus Eestimaa haru meesliinis. Liini esiisa oli Haljala pastori Thomas Sableri (1734−1797) vanem poeg Thomas Friedrich Sabler (1766−1812), kes omandas Erlangeni ülikoolis meditsiinidoktori kraadi ja tegutses arstina. Ta oli Moskva meditsiiniakadeemia professor ja lõpetas karjääri kolleegiuminõuniku teenistusastmega. Nimekas arst oli ka tema poeg tõeline riiginõunik Thomas Wilhelm Friedrich Sabler (1799−1877). Viimase vend Karl Georg Sabler (1808 − u 1865) astus sõjaväeteenistusse ja tõusis kindralmajoriks. Tema poeg Vladimir Karlovitš Sabler (1845−1929) oli selle haru kõige tuntum esindaja. Teenis välja tõelise salanõuniku teenistusastme ja oli aastatel 1911−1915 Pühima Valitseva Sinodi ülemprokurör. I maailmasõja ajal muutis ta oma saksa perekonnanime abikaasa Olga Zablocka-Desętowska (1845−1920) neiupõlvenime järgi venepäraseks Dessjatovskiks. Pärast oktoobripööret sai suguvõsa rängalt kannatada. Endist ülemprokuröri arreteeriti korduvalt, mõisteti lõpuks 1926. aastal süüdi ja saadeti asumisele, kus surigi. Vanem poeg Svjatoslav (1874 − u 1933) suri vanglas, keskmine poeg Juri lasti maha 1918. aastal ja noorem poeg Sergei hukkus repressioonides 1937. aastal. Svjatoslav võttis endale perekonnanimeks Vorobjov-Dessjatovski ja selle nime all elavad Sablerite järeltulijad siiani Venemaal. Peter Zabler (1578−1645), magister, superintendent Hiob Zabler (1628−1664), magister, Leutschau pastor Jakob Zabler (1639−1709), pastor, Ülem-Ungari superintendent Jakob Zabler (1670−1753), pastor, gümnaasiumiprofessor Georg Zabler (suri enne 1732), Dobschau raehärra Georg Sabler (Zabler) (1700−1740), Kadrina pastor-adjunkt, Haljala pastor Thomas Sabler (1734−1797), Haljala pastor, Eestimaa konsistooriumi assessor, Virumaa praost Daniel Sabler (suri pärast 1797), polkovnik, Verhne-Uralski komandant, Püha Georgi IV klassi ordeni kavaler Thomas Friedrich Sabler (1766−1812), kolleegiuminõunik, arst, Moskva meditsiiniakadeemia professor Georg Christian Sabler (1776−1819), Haljala pastor Thomas Wilhelm Friedrich Sabler (1799−1877), tõeline riiginõunik, arst Karl Georg Sabler (1808−u 1865), kindralmajor, Püha Georgi IV klassi ordeni kavaler Georg Thomas Sabler (1810−1865), filosoofiadoktor, tõeline riiginõunik, astronoom, Vilno tähetorni direktor Vladimir Karlovitš Sabler (Dessjatovski) (1845−1929), tõeline salanõunik, Riiginõukogu liige, Pühima Valitseva Sinodi ülemprokurör Alexander Eduard von Sabler (1856−1899), Kaasani ja Rjazani kubermanguinsener Georg Friedrich von Sabler (1859−1935), filosoofiadoktor, Tartu ülikooli saksa filoloogia eradotsent Juri Vladimirovitš Sabler (Dessjatovski) (1876−1918), kolleegiuminõunik, diplomaat Sergei Vladimirovitš Sabler (Dessjatovski) (1877−1937), õuenõunik Adelheim, Georg. Revaler Ahnentafeln. Tallinn: F. Wassermann, 1935. Lk 246-249.